Tarybos reglamentas (EB) Nr. 176/2000
2000 m. sausio 24 d.,
iš dalies keičiantis Reglamentą (EB) Nr. 1015/94, įvedantį galutinius antidempingo muitus Japonijos kilmės televizijos kamerų sistemų importui
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1],
atsižvelgdama į Komisijos pasiūlymą, priimtą pasikonsultavus su Patariamuoju komitetu,
kadangi:
A. ANKSTESNĖS PROCEDŪROS
(1) Reglamentu (EB) Nr. 1015/94 [2] Japonijos kilmės televizijos kamerų sistemų (toliau - TKS) importui Taryba nustatė galutinį antidempingo muitą,
(2) Į antidempingo muito taikymo sritį Taryba specialiai neįtraukė to Reglamento priede (toliau - Priedas) išvardytų profesionalams skirtų kamerų sistemų, kurios yra laikomos aukščiausios klasės (angl. high-end) profesionaliam naudojimui skirtomis kamerų sistemomis, faktiškai atitinkančiomis Reglamento (EB) Nr. 1015/94 1 straipsnio 2 dalyje pateiktą produkto apibrėžimą, tačiau kurios negali būti laikomos transliavimo kameromis.
(3) 1995 m. spalį Reglamentu (EB) Nr. 2474/95 [3] Taryba iš dalies pakeitė anksčiau minėtą Reglamentą (EB) Nr. 1015/94; visų pirma pakeitimai yra susiję su panašaus produkto apibrėžimu ir tiesiogiai su galutinio antidempingo muito panaikinimu tam tikriems profesionalams skirtų kamerų sistemų modeliams.
(4) 1997 m. spalį Reglamentu (EB) Nr. 1952/97 [4] Taryba, vadovaudamasi Reglamento (EB) Nr. 384/96 12 straipsniu, dviem aptariamoms bendrovėms, konkrečiai "Sony Corporation" ir "Ikegami Tsushinki", iš dalies pakeitė galutinio antidempingo muito normą. Be to, Taryba į antidempingo muito taikymo sritį Taryba specialiai neįtraukė tam tikrų naujų profesionalams skirtų kamerų sistemų modelių, įrašydama juos į Priedą.
(5) 1999 m. sausį Reglamentu (EB) Nr. 193/1999 [5] Taryba iš dalies pakeitė Reglamentą (EB) Nr. 1015/94, į jo Priedą įrašydama tam tikrus vėlesnius profesionalams skirtų kamerų sistemų modelius ir tokiu būdu tiems modeliams galutinis antidempingo muitas nebetaikomas.
B. TYRIMAS DĖL NAUJŲ PROFESIONALAMS SKIRTŲ KAMERŲ SISTEMŲ MODELIŲ
1. Procedūra
(6) Vėliau keli eksportuojantieji Japonijos gamintojai informavo Komisiją apie savo ketinimus įvesti į Bendrijos rinką naujus profesionalams skirtų kamerų sistemų modelius ir paprašė į Priedą įrašyti šiuos naujus profesionalams skirtų kamerų sistemų modelius ir, vadinasi, atleisti juos nuo galutinių antidempingo muitų taikymo.
(7) Atitinkamai Komisija informavo Bendrijos pramonę ir pradėjo tyrimą, apsiribojantį nustatymu, ar aptariamiems produktams turėtų būti taikomi antidempingo muitai ir, ar Reglamento (EB) Nr. 1015/94 vykdymo dalis turėtų būti atitinkamai iš dalies keičiama.
2. Modeliai, dėl kurių atliekamas tyrimas
(8) Buvo gauti prašymai dėl toliau išvardytų naujų profesionalams skirtų kamerų sistemų modelių, kartu pateikta atitinkama techninė informacija:
i) "Hitachi Denshi, Ltd." (toliau - Hitachi)
- kameros galvutė V-21, pristatyta kaip kameros galvutės Z-ONE.DA vėlesnis modelis, kuri buvo parduodama be triašio adapterio;
- nauji V-21 priedai:
- 1,5 colių ieškiklis GM-9, pristatytas kaip kameros galvutės modelio Z-ONE.DA standartinis ieškiklis;
- su kameros galvutės modeliu V-21 jungiami kameros adapteriai CA-Z31 ir CA-Z32, pristatyti kaip vėlesni jau įrašyti į Priedą kameros adapterių CA-Z1A ir CA-Z2 modeliai;
- kameros valdymo pultas RC-Z2A ir RC-Z21A, pristatyti kaip jau įrašytų į Priedą kameros valdymo pultų RC-Z2 ir RC-Z21 vėlesni modeliai;
- kameros galvutė V-21W, pristatyta kaip plačiaekranė kameros galvutės V-21 versija;
- 5 colių ieškiklis GM-51, pristatytas kaip standartinis kameros galvutės modelio V-21W ieškiklis;
Visi anksčiau minėti modeliai parduodami be atitinkamos triašės sistemos ar triašio adapterio.
ii) "Olympus Winter & IBE GmbH" (toliau - Olympus)
- kameros valdymo blokas OTV-S6, pristatytas kaip medicinos sektoriuje naudojamas modelis, kuris yra jau įrašyto į Priedą OTV-S5 vėlesnis modelis.
iii) "Matsushita"
- kameros galvutė AW-F575HE, pristatyta kaip vėlesnis jau įrašytos į Priedą kameros galvutės WV-F555HE modelis;
- kameros adapteriai AW-AD500AE ir AW-AD700BSE, pristatyti kaip vėlesni jau įrašytų į Priedą kameros adapterių WV-AD500E ir WV-AD700ASE modeliai.
iv) "Ikegami Tsushinki Co, Ltd." (toliau - Ikegami)
- kameros galvutės HC-400 ir HC-400W, pristatytos kaip vėlesnis jau įrašytos į Priedą kameros galvutės HC 390 modelis;
- nauji kameros galvučių HC-400 ir HC-400W priedai:
- ieškiklis VF 15-46;
- veikimo valdymo pultas RCU-390;
- kameros adapteris CA-400;
- kameros valdymo blokas MA-200A.
Visi anksčiau minėti modeliai parduodami be atitinkamos triašės sistemos ar triašio adapterio.
v) "Victor Company of Japan, Ltd." (toliau - JVC)
- kameros galvutė KY-D29WECH, pristatyta kaip plačiaekranė ankstesnio jau įrašyto į Priedą kameros galvutės modelio KY-D29ECH versija;
- ieškikliai VF-P116WE ir VF-PSSOWE, kurie gali būti sujungiami su anksčiau minėta nauja kameros galvute KY-D29WECH ir, kurie yra vėlesni jau įrašytų į Priedą atitinkamai ieškiklių VF-P116 ir VF-P550BE modeliai.
Visi anksčiau minėti modeliai parduodami be atitinkamos triašės sistemos ar triašio adapterio.
3. Išvados
(9) Komisija atliko techninį tyrimą, įskaitant išsamų aptariamų modelių ir ankstesnių tų modelių versijų, išvardytų Priede, palyginimą ir nustatė, kad jie beveik visiškai identiški. Nustatyti nedideli modelių skirtumai yra TKS sektoriaus techninės raidos rezultatas, tačiau tie skirtumai negali daryti įtakos šių TKS sistemų priskyrimui profesionalams skirtų kamerų sistemų klasei. Todėl buvo padaryta išvada, kad visiems aptariamiems modeliams dabar galiojančios antidempingo priemonės netaikytinos.
(10) Komisija pranešė Bendrijos TKS gamintojams ir eksportuotojams apie savo išvadas ir suteikė galimybę pareikšti savo nuomonę. Tuo remiantis ir atsižvelgiant į faktą, kad suinteresuotosios šalys Komisijos išvadoms neprieštaravo, visi 8 dalyje išvardyti modeliai ir susiję prietaisai laikomi profesionalams skirtomis kamerų sistemomis. Todėl tam tikroms Japonijos kilmės televizijos kamerų sistemoms taikomas antidempingo muitas jiems yra netaikomas, ir todėl Priedas turėtų būti atitinkamai iš dalies keičiamas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1015/94 priedas pakeičiamas šio reglamento priedu.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. sausio 24 d.